KIRJALLINEN KYSYMYS P-1786/02

esittäjä(t): Ari Vatanen (PPE-DE) komissiolle

(17. kesäkuuta 2002)

Aihe: Polttokennotekniikan käyttöönoton edistäminen Euroopan unionissa

Polttokennotekniikalla energiaa voidaan tuottaa erittäin tehokkaasti. Joitakin laitteita hyödynnetään kaupallisesti kiinteissä sovelluksissa jo nyt, ja lähiaikoina niitä on saatavissa myös liikenteen käyttöön. Polttokennotekniikan merkitys on huomattava kehitettäessä Euroopan taloutta vähän hiiltä kuluttavaksi, mikä on tarpeen ilmastonmuutoksen torjumiseksi ja vähennettäessä unionin riippuvuutta tuontienergiasta.

Nyt tarvitaan poliittista tahtoa ja tämän kehittyvän tekniikan tarpeisiin sopivia toimenpiteitä, jotta voidaan nopeasti edistää polttokennojen kaupallista käyttöä ja lisätä sijoittajien luottamusta niihin. Polttokennojen pitää erityisesti pystyä kilpailemaan perinteisten energiantuotantomuotojen sekä aurinkokennojen ja tuulivoimaloiden tavoin uusiutuvia energialähteitä hyödyntävän muunlaisen tekniikan kanssa. Tällä hetkellä polttokennojen esteenä ovat vaikeudet sisällyttää niitä nykyisiin energiapolitiikkoihin, joissa polttokennoja ei ole otettu huomioon, sekä polttokennoja koskevan politiikan puute tutkimuksen ja kehityksen alan ulkopuolella. Polttokennojen kokonaisvaltainen sisällyttäminen nykyisiin politiikkoihin ja johdonmukaisen polttokennoja koskevan politiikan puitteiden kehittäminen on välttämätöntä sijoittajien luottamuksen lisäämiseksi ja polttokennomarkkinoiden luomiseksi.

Voiko komissio ilmoittaa,

- mitkä ovat sen suunnitelmat järjestelmällisesti ja johdonmukaisesti edistää sekä kiinteissä että liikennesovelluksissa polttokennojen nopeaa ja laajamittaista käyttöönottoa Euroopan unionissa

- aikooko se harkita ympäristöystävällisen energiantuotantotekniikan, kuten polttokennojen, erityistä liittämistä nykyisiin puitteisiin, jotka koskevat muita kuin perinteisiä energiantuotantotapoja kuten uusiutuvien energialähteiden käyttöä

- aikooko se erityisesti sisällyttää polttokennotekniikan lämmön ja sähkön yhteistuotannon edistämistä koskevaan suunnitteilla olevaan ehdotukseensa?

Loyola de Palacion komission puolesta antama vastaus

(2. elokuuta 2002)

1. Komissio on edistänyt tutkimuksen ja teknologisen kehittämisen viidennen puiteohjelman yhteydessä aktiivisesti polttokennotekniikan käyttöönottoa tukemalla polttokennoja koskevia tutkimus- ja demonstrointihankkeita. Komission mainittuihin hankkeisiin myöntämä vuotuinen tuki kaksinkertaistui viidennen puiteohjelman voimassaoloaikana ja oli 35 miljoonaa euroa vuodessa puiteohjelman viimeisenä vuotena. Kaiken kaikkiaan vuosina 19952000 tukea myönnettiin miltei 140 miljoonaa euroa yhteensä yli 70 tutkimus- ja demonstrointihankkeelle.

Osoituksena komission johdonmukaisesta sitoutumisesta polttokennotekniikan käyttöönoton edistämiseen kaupunkiliikenteen alalla voidaan mainita esimerkiksi komission osallistuminen laajaan CUTE-ECTOS-hankkeeseen, jonka osanottajina on 10 kaupunkia yhdeksässä jäsenvaltiossa. Demonstrointihanke koskee 30 polttokennobussia, ja sen tarkoituksena on demonstroida polttokennotekniikan toimintaa. Lisäksi useista tutkimushankkeista muodostuvassa FUERO-hankkeessa on tarkoitus arvioida polttokennoajoneuvojen tarpeita tulevaisuudessa sekä edistää polttokennotekniikan komponenttien kehittämistä erityisesti mitä tulee vedyntuotantoon ajoneuvoissa. Suurin osa eurooppalaisista autonvalmistajista osallistuu FUERO-hankkeeseen.

Kiinteisiin sovelluksiin tarkoitettujen polttokennojen alalla komissio on myöntänyt tukea hankkeelle, jossa on toteutettu hajautettua sähköntuotantoa varustamalla 50 asuntoa polttokennoilla (Virtual Power Plant). Tämän vuonna 2001 käynnistetyn nelivuotisen hankkeen toivotaan antavan lisätietoa polttokennoverkoston hallinnoinnista ja osoittavan kennojen toiminnan luotettavaksi todellisissa käyttöolosuhteissa.

Teknologiahankkeiden lisäksi viidennessä puiteohjelmassa on perustettu useita aihepiirikohtaisia verkkoja. Esimerkiksi HYNET-verkon tarkoituksena on toteuttaa erityyppisiä tutkimuksia vedyn käyttöön liittyvistä talousnäkökohdista. FCTESTNET-verkon (55 osallistujaa) tavoitteena puolestaan on lähentää polttokennojen testimenetelmiä ja edistää tietojen vaihtoa alalla.

Komissio aikoo edistää tutkimuksen ja teknologian kehittämisen kuudennessa puiteohjelmassa eurooppalaista polttokennotekniikkatutkimusta. Tavoitteena on luoda toimintaympäristö ja rakenteet, jotka antavat mahdollisuuden tutkia tämän uuden teknologian eri tekijöitä ja siihen liittyviä haasteita entistä johdonmukaisemmin ja tehokkaammin.

Tämä lähestymistapa voisi johtaa sellaisen teknologiaverkon perustamiseen, joka saattaa yhteen tämän aloitteen yhteydessä tiedemaailman ja teollisuuden keskeiset toimijat sekä julkisen sektorin.

Erityistä huomiota kiinnitetään yhteistyön tehostamiseen julkisen ja yksityisen sektorin toimijoiden välillä sekä siihen, että tutkimuksen ja teknologian kehittämisen puiteohjelma ja kansalliset ohjelmat täydentäisivät toisiaan. Tällainen yhteistyö on välttämätöntä, jotta voidaan edistää yhteistä toimintaa, kuten esimerkiksi uusien laitteiden ja polttoaineiden käyttöönottoon ja käyttöön liittyvien yhdenmukaisten määräysten laatimista. Kuudennen puiteohjelman uudet toteutusvälineet ja erityisesti integroidut hankkeet ja huippuosaamisen verkostot ovat omiaan vahvistamaan tällaista yhteistyötä.

2. Olemassa olevilla välineillä, joilla edistetään sähkön tuotantoa uusiutuvista energialähteistä, edistetään epäsuorasti myös polttokennojen käyttöä uusiutuviin energialähteisiin perustuvassa hajautetussa sähköntuotannossa (biokaasu ja biopolttoaineet) ja polttokennojen käyttöä energian varastoimiseen (tuulienergia ja aurinkosähkö). Biopolttoaineiden käytön edistämistä koskevassa direktiiviluonnoksessa(1) säädetään, että jäsenvaltioille asetettujen tavoitteiden saavuttamisessa voidaan käyttää myös polttokennoja.

Komissio aikoo piakkoin antaa Euroopan parlamentille ja neuvostolle lämmön ja sähkön yhteistuotannon edistämistä koskevan direktiiviehdotuksen, jossa polttokennot ovat yksi tekniikka, jota olisi edistettävä.

(1) EYVL C 103 E, 30.4.2002.